b'\n_START_ARTICLE_\nJ\xc3\xb3zsef Antall\n_START_SECTION_\nFamilie\n_START_PARAGRAPH_\nAntalls far var jurist og arbeidet for regjeringen i Ungarn i flere departementer. Han var politisk interessert og grunnla det gamle sm\xc3\xa5brukerpartiet. Under andre verdenskrig ledet han komiteen for flyktninger i landet og han ble arrestert av Gestapo etter Ungarns kapitulasjon. Etter krigen ble han gjenreisningsminister i regjeringen til Zoltan Tildy. Han ble ogs\xc3\xa5 president for Ungarns R\xc3\xb8de Kors, men etter kommunistenes kupp trakk han seg tilbake. I 1991 ble han posthumt hedret med Yad Vashem. Ogs\xc3\xa5 Antalls mor kom fra en politisk interessert familie. Hennes far, Istv\xc3\xa1n Sz\xc5\xb1cs, var viseutenriksminister. Hans s\xc3\xb8ster Edith var gift med G\xc3\xa9za Jeszenszky, som senere ble utenriksminister.\n_START_SECTION_\nUtdanning og karriere\n_START_PARAGRAPH_\nJ\xc3\xb3zsef Antall gikk ut fra Budapest piaristgymnas i 1950. Selv om han var interessert i politikk, engasjerte han seg ikke i den under kommunistenes diktatur i 1950-\xc3\xa5rene. Han studerte ungarsk spr\xc3\xa5k og litteratur p\xc3\xa5 Universitetet i Budapest, og han studerte ogs\xc3\xa5 historie og arkivvitenskap. Han skrev sin avhandling om J\xc3\xb3zsef E\xc3\xb6tv\xc3\xb6s._NEWLINE_Han fikk deretter jobb i Riksarkivet og i pedagogisk forskning. I 1955 begynte han \xc3\xa5 undervise p\xc3\xa5 J\xc3\xb3zsef E\xc3\xb6tv\xc3\xb6s-skolen. Under oppstanden i Ungarn i 1956 ledet han revolusjonskomiteen p\xc3\xa5 skolen. Han deltok ogs\xc3\xa5 i reorganiseringen av det gamle sm\xc3\xa5brukerpartiet og i \xc3\xa5 starte Kristen Ungdomsallianse. Men etter at Sovjetunionen knuste revolusjonen ble han arrestert og satt fri flere ganger. I 1957 fortsatte han som l\xc3\xa6rer p\xc3\xa5 Ferenc Toldy-skolen, men i 1959 ble han nektet \xc3\xa5 ha undervisningsjobb p\xc3\xa5 grunn av tidligere politiske aktiviteter. Han begynte derfor \xc3\xa5 arbeide som bibliotekar, en jobb han hadde i to \xc3\xa5r. I 1963 skrev han biografier for 80 leger for Ungarns Biografiske Leksikon, noe som gjorde ham interessert i medisinens historie og f\xc3\xb8rte til at han gjorde grunnleggende forskning innenfor dette feltet. Han fikk s\xc3\xa5 jobb i biblioteket og arkivet til Semmelweis Museum, hvor han skulle forske p\xc3\xa5 medisinens historie. Fra forskningsstillingen ble han forfremmet til visedirekt\xc3\xb8r, og i 1974 ble han direkt\xc3\xb8r for instituttet. Hans forskning ble lagt merke til internasjonalt og i 1986 ble han visepresident for International Society for History of Medicine.\n_START_SECTION_\nTilbake til politikken\n_START_PARAGRAPH_\nDa Magyar Demokrata F\xc3\xb3rum arrangerte nasjonale rundebordskonferanser 22. mars 1989, ble Antall valgt til utsending. Han arbeidet i komiteen for konstitusjonell reform og ble vel kjent for sin innsats. 21. oktober 1989 ble han valgt til president for partiet med overveldende flertall, og dermed ble han partiets offisielle kandidat til \xc3\xa5 bli statsminister. MDF vant valget i 1990, og 23. mai ble han den f\xc3\xb8rste fritt valgte statsminister i Ungarn siden 1945. Men f\xc3\xb8r han fikk fullf\xc3\xb8rt sin valgperiode p\xc3\xa5 fire \xc3\xa5r, fikk han kreft og d\xc3\xb8de 12. desember 1993._NEWLINE_Antall representerte en blanding av kristelig-demokratiske vurderinger og tradisjonell ungarsk liberalisme. Han var sterkt vest-orientert i utenrikspolitikken og arbeidet for ungarsk medlemskap i EU, noe som ble en realitet i 2004.'